《李忠定公印歌用昌黎石鼓歌韵》
清代·方士淦

忠定李公有遗印，饮生示我属我歌。南渡业已弃淮汴，拈韵谁克希阴何。

印方四面一寸许，字体柳脚兼虞戈。靖康元年纪敕赐，玉石光泽畴琢磨。

亲征行营名号壮，红泥摹勒宜轻罗。公之声望俪赵鼎，立朝丰采咸峨峨。

奈何大廷失其政，权奸盗窃持太阿。此印直可拟铁券，宝器定有神鬼呵。

花石朘民民力竭，抚字安得循南讹。公登进士隶邵武，释褐曾瞻孔壁蝌。

麟凤在郊应时瑞，钧天广乐鼓灵鼍。提举安置屡颠蹶，龟山怅望手无柯。

作相仅能七十日，斜阳返照如织梭。骇绝魏公出蜚语，此老行事岂委佗。

况复金牌召良将，之水而外仅曹娥。回首中原半沦丧，伤哉汉广江之沱。

却溯我公策仕初，早在政和与宣和。陈东挝鼓诉公屈，罹辟谁实司其科。

欧阳澈戮倍惨酷，善类澌灭何其多。和议已成甘忍辱，会见荆棘埋铜驼。

此印无乃竟虚设，三湘八闽劳经过。人生精骨自有限，奚堪既切仍复磋。

尤恨伯彦与潜善，更工谗谮兴风波。公窜南荒不许赦，刑章国典真偏颇。

宵小鬼蜮缘底事，全躯保室匪有佗。建炎当宁腼人面，用人行政诚媕娿。

遐想我公当此境，抑塞无语空摩挲。君从何处得此印，助我酒兴长吟哦。

好将拓本慎藏弆，譬如名帖珍群鹅。稽之史传数百载，流光瞥去洵刹那。

彼苍梦梦信难测，独使贤杰遭坎轲。公之精爽寄斯印，应悬霄汉凌山河。

题诗愿和石鼓韵，敢云学步翻蹉跎。

作者简介：方士淦，字莲舫，定远人。嘉庆戊辰召试举人，历官湖州知府。有《啖蔗轩诗存》。